የሕዳሴ ግድቡ በዓመታዊ የውሃ ፍሰት ላይ ምንም ተጽእኖ እንደማይኖረው የቀድሞው የሱዳን የውኃ እና መስኖ ሚኒስትር አስገነዘቡ፡፡
ባሕር ዳር፡ ሰኔ 22/2012 ዓ.ም (አብመድ) በታላቁ የኢትዮጵያ ሕዳሴ ግድብ ጉዳዮች ላይ የኢትዮጵ፣ የሱዳን እና የግብጽ ተወካዮች ትናንት በአልጀዚራ ቴሌቪዥን ተከራክረዋል፡፡በክርክሩ የተሳተፉትም የኢትዮጵያ ተደራዳሪዎች የቴክኒክ ኮሚቴ ተወካይ ኢንጂነር ጌዲዮን አስፋው፣ የቀድሞው የሱዳን የውኃ እና መስኖ ሚኒስትር ኦስማን ኢል ቶም እና የግብጽ የፖለቲካ ተንታኝ እና ተመራማሪ ማክ ሻርካዊ ናቸው፡፡ አልጀዚራ በዘገባ መነሻው ግድቡ ሚሊዮኖችን ከጨለማ ሕይወት እንደሚያወጣ እና የሀገሪቱን የኢኮኖሚ መዋቅር እንደሚቀይረው ስለመታመኑ አሳይቷል፡፡ኢንጂነር ጌዲዮን ኢትዮጵያ የሕዳሴ ግድብ ውጥን ሀሳብ ካነሳችበት ጊዜ ጀምሮ ለተፋሰሱ ሀገራት እና ለዓለም አቀፉ ማኅበረሰብ በግልጸኝነት እየሠራች መሆኑን አንስተዋል፡፡ በተለይም ለሦስቱ ሀገራት ከአጠቃላይ የግድቡ ዲዛይን ጀምሮ የግንባታ ሂደቱ ምን እንደሚመስል ግልጽነትን መፍጠሯን አስገንዝበዋል፡፡ የግድቡን የውኃ አሞላል እና አለቃቀቅ በተመለከተም በቀጣናው ባልተለመደ መልኩ መተማመን ላይ ለመድረስ ኢትዮጵያ ከበቂ በላይ መሥራቷን ነው ኢንጂነር ጌዲዮን ያስረዱት፡፡ ምንም እንኳን ኢትዮጵያ ግድቡን በሁለት እና በሦስት ዓመታት ሞልታ ማጠናቀቅ ብትችልም ሌሎች የተፋሰሱን ሀገራት ከግምት ውስጥ በማስገባት የሙሌቱን ጊዜ ከአራት እስከ ሰባት ዓመታት ማራዘሟንም አንስተዋል፡፡ኢትዮጵያ ይህንን የምታደርገውም ለታችኛው የተፋሰሱ ሀገራት ካላት ተቆርቋሪነት እንደሆነ አስገንዝበዋል፡፡ ሙሌቱን የምታከናውነው ደግሞ ከወንዙ ዓመታዊ የፍሰት መጠን ላይ 10 በመቶውን ብቻ በመጠቀም መሆነቡንም አስታውቀዋል፡፡ የሀገራቱ ስጋት መሠረት የሌለው መሆኑን ያስረዱት ኢንጂነር ጌዲዮን በተለይ ግብጽ ቀደም ባሉት ጊዜያት ግድቦችን ስትሠራ ኢትዮጵያ እንዳከበረች ሁሉ ሀገራቱ የኢትዮጵያን ፍላጎት ሊያከብሩላት እንደሚገባ አስገንዝበዋል፡፡